proxectonos/corpus_dominio_legal_administrativo_tmp huggingface dataset:
RESOLUCIÓN do 25 de novembro de 2022 pola que se notifican as resolucións das solicitudes de axudas para o pagamento da comisión de apertura destinadas ás persoas beneficiarias dos préstamos para o adianto das axudas directas da política agrícola común, así como as axudas ao desenvolvemento rural suxeitas ao sistema integrado de xestión e control da campaña 2022 (código de procedemento MR242A).
Fondo Galego de Garantía Agraria — III. Outras disposicións — 05/12/2022

A Orde do 25 de maio de 2022, modificada pola Orde do 28 de xullo de 2022 pola que se establecen as bases reguladoras e se convocan as axudas para o pagamento da comisión de apertura destinadas ás persoas beneficiarias dos préstamos para o adianto das axudas directas da política agrícola común, así como as axudas ao desenvolvemento rural suxeitas ao Sistema integrado de xestión e control da campaña 2022 (código de procedemento MR242A) (DOG núm. 109, do 8 de xuño de 2022) prevé no seu artigo 11 que a notificación das resolucións poderá realizarse mediante a publicación no
Diario Oficial de Galicia
, cunha ligazón á páxina web do Fogga.
De acordo co anterior,
Dar publicidade na web do Fogga ás listaxes das resolucións das solicitudes de axudas reguladas na Orde do 25 de maio de 2022, modificada pola Orde do 28 de xullo de 2022 pola que se establecen as bases reguladoras e se convocan as axudas para o pagamento da comisión de apertura destinadas ás persoas beneficiarias dos préstamos para o adianto das axudas directas da política agrícola común, así como as axudas ao desenvolvemento rural suxeitas ao Sistema integrado de xestión e control da campaña 2022.
Na web publicaranse as listaxes de concesión e de denegación das axudas, con indicación da convocatoria, da persoa beneficiaria, da cantidade, de ser o caso, concedida e da finalidade da subvención outorgada, así como, se for o caso, as causas da denegación.
As persoas interesadas poden acceder á dita web na seguinte ligazón:
https://fogga.xunta.gal/gl/pac/consultas_pac/beneficiario_de_axudas_pac/campana-2022
Estas axudas son financiadas pola Consellería do Medio Rural.
Contra as citadas resolucións, que non poñen fin á vía administrativa, as persoas interesadas poderán interpoñer recurso de alzada ante o presidente do Fogga no prazo dun mes contado desde o día seguinte ao desta publicación, consonte o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas. O prazo de interposición concluirá o mesmo día desta publicación no mes de vencemento, de conformidade co artigo 30.4 da Lei 39/2015, do 1 de outubro.
Santiago de Compostela, 25 de novembro de 2022
CORRECCIÓN DE ERROS. Orde do 11 de novembro de 2022 pola que se establecen as bases reguladoras que rexerán as axudas destinadas a centros museísticos da Comunidade Autónoma de Galicia e se procede á súa convocatoria para o ano 2023 (código de procedemento CT110C).
Consellería de Cultura, Educación, Formación Profesional e Universidades — III. Outras disposicións — 05/12/2022

Advertidos erros na dita orde, publicada no
Diario Oficial de Galicia
número 225, do 25 de novembro de 2022, cómpre facer a seguinte corrección:
Na páxina 61116, no artigo 7.1, onde di: «1. Só se admitirá unha solicitude por entidade interesada, que se presentará conforme ao modelo oficial que figura como anexo I da convocatoria. A solicitude irá dirixida á Secretaría Xeral de Cultura da Consellería de Cultura, Educación, Formación Profesional e Universidades.», debe dicir: «1. Só se admitirá unha solicitude por entidade interesada, que se presentará conforme ao modelo oficial que figura como anexo I da convocatoria. A solicitude irá dirixida á Dirección Xeral de Cultura da Consellería de Cultura, Educación, Formación Profesional e Universidades».
RESOLUCIÓN do 17 de xaneiro de 2022 pola que se publica o estado de execución do orzamento da Comunidade Autónoma e as súas modificacións, e a situación da tesouraría e movementos por operacións orzamentarias e extraorzamentarias correspondentes ao terceiro trimestre de 2021.
Consellería de Facenda e Administración Pública — III. Outras disposicións — 28/01/2022

De acordo co previsto no artigo 117 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, dáse publicidade ao estado de execución do orzamento da Comunidade Autónoma e as súas modificacións, e á situación de tesouraría e movementos por operacións orzamentarias e extraorzamentarias correspondentes ao terceiro trimestre de 2021, que figuran como anexo a esta resolución.
Santiago de Compostela, 17 de xaneiro de 2022
CORRECCIÓN DE ERROS. Resolución do 16 de xuño de 2022 pola que se establecen as condicións de adhesión á marca Fest Galicia para a temporada 2022 e para a realización de contratos de patrocinio con entidades privadas para festivais de música profesionais que se celebren desde o 1 de xullo ata o 30 de setembro de 2022, considerados estratéxicos para o territorio xa que xeran un retorno publicitario para as marcas Fest Galicia e Xacobeo 21-22 (código de procedemento CT302A).
Axencia Galega das Industrias Culturais — III. Outras disposicións — 07/07/2022

Advertidos erros na citada resolución, publicada no
Diario Oficial de Galicia
número 125, do 1 de xullo de 2022, procede facer as oportunas correccións:
Na páxina 37539, no anexo I, punto 1, onde di: «Programar un mínimo de tres artistas galegos por día.», debe dicir: «Programar un mínimo de tres artistas galegos.».